**SOŽITJE MED PRIDELAVO HRANE IN VAROVANJE NARAVNIH VIROV**

Pripravila: dr. Marija Markeš, Ministrstvo za kmetijstvo in okolje

Trajajoča kriza finančnega in gospodarskega sistema ter sistema vrednot nasploh, ob hkratnem naraščajočem pomanjkanju naravnih virov, je odlična prilika za nov razmislek o poslovnih modelih tudi na podeželju, ki bodo dejansko podprli trajnost rabe naravnih virov ob hkratnem ohranjanju in spoštovanju narava, kot osnove za naše preživetje.

Odgovorno ravnanje preteklih rodov je oblikovalo in ohranilo številna posebna življenjska okolja v Sloveniji - Kras, močvirja, visokogorske pašnike, plodne ravnice, gozdove, morje z obalo, ki so vsa zaznamovana s tradicionalno rabo naravnih virov lesa, kamna, voda, travinja, njiv, morja. Ta dejstva so podlaga za to, da imamo v Sloveniji tako velik delež ohranjene narave in posledično zavezo do nas samih in širše evropske skupnosti, da ta okolja in tradicionalne rabe varujemo kot naše največje bogastvo - preko prilagojene kmetijske rabe prostora kot tudi preko mreže (za)varovanih območij narave in vodnih virov.

Slovenija v vseh svojih pomembnih dokumentih zagotavlja usmeritev in zavezanost k trajnostnemu razvoju – posledično to pomeni, da je naravo treba razumeti kot osnovno izhodišče, ki ga moramo spoštovati pri načrtovanju vsakega razvoja, saj je ohranjena narava naše osrednje nacionalno bogastvo in naša prepoznavnost, tako da lahko prek njenega varovanja in trajnostnega trženja ter rabe pomembno okrepimo nacionalno gospodarstvo.

Razvijajoča se paradigma zelenega gospodarstva je dobra iztočnica za ponovni premislek zavedanje o pomenu povezovanja naravnih virov in varstva narave preko razumevanja procesov s starani proizvajalcev hrane na eni strani in naravovarstvenikov na drugi strani ter v nadaljevanju seveda vezano tudi na obnašanje potrošnikov ter pravične prerazporeditve delovnih mest, kapitala in tehnologij. Naloga nas vseh je, pomagati vzpostaviti ustrezne pogoje ter usmerjati proces prehoda v tako kmetijsko politiko, ki bo zagotavljala izboljšanje življenjskega standarda podeželskega prebivalstva ob hkratnem zmanjšanju pritiskov na okolje. Ob tem je pomembno poudariti, da je pri tem ključno zajeziti opuščanje rabe tistih kmetijskih zemljišč, ki so proizvodno manj zmogljiva, vendar po drugi strani za kmetijstvo in varstvo narave izjemno pomembna. Sta namreč ključna dejavnika za ohranjanje dovolj velikega proizvodnega potenciala kmetijstva kot tudi pomemben element zagotavljanja življenjskega prostora različnim, tudi ogroženim, vrstam rastlin in živali.

Temelj dolgoročne strategije v kmetijstvu v Sloveniji je nedvomno zagotavljanje samooskrbe s hrano, varovanje naravnih virov in biodiverzitete ter zagotavljanje in ustvarjanje delovnih mest, tako v kmetijstvu in živilstvu, kot tudi na področju gozdarstva ter varstva narave. Potenciali zelenega razvoja v sektorju pridelave hrane, celovitega razvoja podeželja in gozdarstva so v ustvarjanju lokalne trajnostne oskrbe in kratkih verig, ki imajo poleg povečevanja lokalne samooskrbe in ohranjanja ali povečevanja števila zelenih delovnih mest, učinke tudi na trajnostno rabo kmetijskih zemljišč pa tudi močne pozitivne okoljske učinke preko zmanjševanja emisij toplogrednih plinov (manj transporta, skladiščenja).

Pomembno pa je, da so v gospodarske učinke vgrajeni tudi naravovarstvene vsebine oz. le ti sledijo naravovarstvenim ciljem. Naravovarstvene dejavnosti imajo sicer manjše neposredne učinke na zaposlovanje, zaradi primarno nekomercialnega značaja varstva narave (javno financiranje teh dejavnosti), vendar pa podpirajo precej več posrednih zaposlitev ne le preko kmetovanja in dopolnilnih dejavnosti temveč predvsem v okviru privabljanja obiskovalcev na podeželje.

Da dosežemo ustrezno ravnovesje med varstvom narave in razvojem, bo potrebno veliko napora, znanja in razumevanja na vseh straneh – to je pot, ki jo moramo prehodi različni sektorji skupaj – kmetijstvo, gozdarstvo, turizem, varstvo narave, energetika, infrastruktura…

* Kmetijstvo in gozdarstvo: blagovne znamke izvirajoče iz varstva narave, promocija tehnologij, ki hkrati omogočajo dober pridelek in izdelek in podpirajo pomemben habitate (planinska paša, pozna košnja….), omogoča pridelavo hrane z dodano vrednostjo zaradi načina pridelave, dopolnilne dejavnosti na kmetija, izdelavo izdelkov domače obrti iz naravnih surovin kot je kamen, les, slama, zelišča,… ; samozaposlitvene možnosti, vzgoja.
* Turizem: Ohranjena narava je eden najpomembnejših razlog za prihod turistov v Slovenijo - »zeleni« turizmu, ki je predvsem doživljajski turizem, usmerjen k doživljanju in spoznavanju narave sodelovanju z lokalnim ponudnikom in pridobivanju novih informacij.
* Gospodarstvo: družbeno odgovorna ravnanja kot blagovna znamka (npr. nekoč Telekom in »S pticami si delimo nebo«); rešitve za ribje populacije ob hidroelektratnah so lahko najboljša promocija odgovornosti podjetja do narave; lesna industrija – ustrezna raba lesa, pridobljenega na način in v okolju, ki podpira tudi potrebe varstva narave – pravi čas sečnje, nedoseganje v občutljive habitate ali takrat, ko jih najmanj prizadeneš.

V Sloveniji modele, ki podpirajo takšen prehod, razvijamo že vrsto let in jih uspešno uresničujemo predvsem preko politike do podeželskih območij ter preko (za)varovanih območij, kjer se že desetletja uveljavlja politika sobivanja kmetijstva, varstva narave, kulturne dediščine in turizma – v številnih območjih je to že del vsakdanjega življenja in gospodarjenja. Z modnimi besedami bi rekli, da živijo zeleno gospodarstvo in zelena delovna mesta.